Mary Ih Christmas - Chinland Today Media\nMary Ih Christmas\nDecember 26, 2009 8:37 pm·0 comments\nLuka 1:26-33; 2:4-7\nMary in hi thu hmuahhmuah cu tthazet in a ciing ringring ih thukzet in a ruat. -Luka 2:19\n– Zefaniah 1-3\n– Thuphuan 16\nDai ziarzi caan Bethlehem khua zaan dai ah fala note pakhat ttihphang phah in bawi hmuahhmuah ih bawibik ding naute a nei. Mary cu a ham ciatu Josef ti lo cu zohman bawmtu tla a nei lo ih tuar naazet in naute cu a nei. Tuukhal pawl cu hramlak ah vancungmi pawl ih naute thangtthat hlasak cawng in hla an sak thei men, asinan Mary le Joseph cu rannung awn-au, nausuah naatuarnak aw le Pathian naute ih a rak cannak ttap aw lawng an thei. Innlenglam cu van ih arsi tumpi in a run cerh na’n caw rawl einak kuang kiang ahcun mikhual a simi mi pahnih lawng an um.\nJoseph in naute cu Mary ih baan parah a hun ret tikah mangbangnak, natnak, ttihphannak le lungawinak cokrawi in a thinlung ah a khat ttheh. Mary in a cawimi naute cu a zoh fel ih Joseph cu a hun zoh. Luka 1:32 ah, “Cungnungbik Pathian ih Fapa” tiih vancungmi in thu a rak tiammi cu a vun thei. Mary cun cuih naute ih mit cu a zoh fel ih Joseph cu a hun zoh. A uknak a cem thei lo dingmi naute cu ziangti’n kilkhawi in ka cawm thei ding tiah a mang a bang.\nCumi zaan ah Mary ih thinlung sungah thu ruah harmi tampi a um ding. Atu kum 2000 luan hnu ah kan zate’n Jesuh ih suahnak, a thihnak, a thawh saalnak, a rat saalnak ding a tiamkammi thu pawl hi napi in kan ruat ve a ttul.\nCungnungbik Pathian cu minung ah a cang,\nA niambik le tangdorzet in a suak;\nMari cun a lung sungah man neizet in a pom,\nKa phu lomi laksawng a si ti’n.\nPathian cu kanmah thawn um tlang dingah a rak suak,\nCulawng ah Amah thawn kan um tlang thei ding.\nA Thupimi Asung Peknak\nTimtuahnak Le Ruahsannak\nPathian Sungih Lennak